
МАНАСТИРСКО ПРАВО 


Манастир Студеница је, после објављивања тројезичног издања 
Студеничког типика (2019), у едицији „Студије и преводи“ објавио 
двојезично грчко-српско издање Евергетидског типика из ХІ 
века Књига је објављена са благословом епископа жичког др 
Јустина, тај древни црквено-правни извор превео је др Александар 
Стојановић, а уредници су били проф. др Маја Анђелковић и 
архимандрит студенички др Тихон (Ракићевић). Рецензенти су били 
проф. др Панајотис Скалцис, проф. др Јоанис Тарнанидис, проф. 
др Никодимос Скретас, проф. др Дорота Грил и проф. др Слави- 
ца Томин. Евергетидски типик је резултат научног пројекта „Сту- 
дије и преводи – Евергетидски типик и Свети Сава – Житије Светог 
Симеона, којим руководе проф. др Маја Анђелковић и др Тихон 
(Ракићевић), под покровитељством Министарства правде – Управе за 
сарадњу са црквама и верским заједницама. 


Веза Срба са Манастиром Пресвете Богородице Евергетидске не- 
прекинуто траје од Стефана Немање до данас. Не треба губити из вида 
даје Стефан Немања 1172. године био заробљен у Константинопољу и да 
од тада потиче његов контакт са тим грчким манастиром. Евергетидски 
манастир се помиње у најважнијим српским средњовековним списима 
и незаобилазан је у нашој историји. Стефан Првовенчани у „Житију 
Светог Симеона“ наводи да је његов отац Стефан Немања за време 

изградње „храма Пресвете на Ибру, на реци по имену Студеница“ бо- 
гато даривао многе Светиње „почевши од велике цркве Господње, 
која је у Јерусалиму... и свете и преславне Приснодјеве Богородице 
у Евергетиди, у Константиновом граду“. Присну везу Светога Саве са 
Евергетидским манастиром описали су и наши средњовековни хагио- 
графи Доментијан и Теодосије. 


Евергетидски типик је написан од 1054. до 1070. године, а нормативно 
је завршен од 1098. до 1118. године. Примењиван је у Евергетидском 
манастиру, али је свој утицај проширио и изван граница тог манастира. 
Бројност монашких типика и њихов значај дају довољно основа да се 
закључи да је реч о специфичном манастирском праву које се налази у 
корпусу црквеног права. 


Евергетидски типик је на српски језик преведен са византијског 
грчког језика, уз истовремено коришћење Готјеовог рашчитаног 
текста из 1982. године и преписа тог типика из ХІ века, који се чува 
у Националној библиотеци Грчке у Атини (Аїћепіепѕіѕ Сгаесиѕ, 788). 
Осим уводних напомена Маје Анђелковић, у књизи су објављени и рад 
архимандрита Тихона „Свети Сава и Евергетидски типик“, нормативни 
текст типика на грчком и српском језику, коментари уз превод 
Александра Стојановића, индекси и прилози. 


У уводном тексту је наведено да је у значајном прегнућу коришћено 
све што је у науци референтно не само за Евергетидски типик 
него и за његову рецепцију код Срба у одредбама Хиландарског и 
Студеничког типика. Пре свега, то су значајни радови Димитријевског, 
Шафарика, Јагића, Готјеа и других. Архимандрит Тихон је у раду „Свети 
Сава и Евергетидски манастир“ на основу историјских чињеница 
приказао историјат односа Светога Саве са тим константинопољским 
манастиром. 


Централни део књиге чини нормативни текст Евергетидског типика 
на грчком и српском језику. Не сме се губити из вида да је Евергетидски 
типик првенствено општи црквеноправни акт који садржи и норме 
о унутрашњој организацији и поретку у том манастиру. Типиком је, 
између осталог, нормирана специфична аутономија манастира, односно 
прокламоване су „самосталност и самовласност“ манастира. У односу 
на државно право Источног ромејског царства, Евергетидски типик 
спада у аутономно право Цркве. Тим општим црквеноправним актом 
обезбеђен је веома висок степен самосталности манастира у Цркви 
што, посматрано из угла канонске акривије и неспорних канонских 
права надлежног епископа, није потпуно у сагласности са канонским 
предањем Цркве. Састављач и доносилац Евергетидског типика - 

јеромонах Тимотеј, као други по реду игуман Евергетидског манастира 
– изузео је манастир не само од потпадања „под било чије право“ него 
и од потпадања под право Цркве (глава 12). Реч је о веома важном 
питању које захтева подробније истраживање у којем ће бити обавезно 
узети у обзир прилике у којима је настао Евергетидски типик и начин 
његове примене. Питања права надлежног епископа и тумачења 
границе „самосталности и самовласности“ манастира незаобилазна 
су у том црквеноправном акту. Тешко може да опстане став да је 
типиком манастир изузет из општег црквеноправног поретка јер је 
његово постојање као монашког литургијског општежића немогуће 
изван Цркве и мимо надлежног епископа на чијем се антиминсу служи 
Света литургија. Надлежни епископ се неизоставно помиње на светим 
евхаристијским сабрањима и једино он има право да рукополаже 
достојне манастирске монахе у ђаконски и презвитерски чин. Без обзира 
на норме о „самосталности и самовласности“ манастира, епископ је 
незаобилазна личност у животу сваког, па и Евергетидског манастира, 
без обзира на типик. Живот Цркве потврђује да не постоји гвоздена 
линија између Цркве и типика јер типик као такав има важност само у 
Цркви. Ниједан манастирски типик се не може и не сме тумачити изван 
канонског права, а у случају одређених неусаглашености примат, без 
икакве сумње, има канонско право. 


Из норми Евергетидског типика се јасно закључује да се оне 
не односе само на монашке житеље у манастиру него и на друге 
субјекте. Типик је систематизован у четрдесет три главе, а у њима су 
најзаступљеније непотпуне црквеноправне норме, односно норме које 
у себи садрже само диспозицију (правило понашања). Осим непотпуних, 
у типику постоје и потпуне правне норме које садрже и диспозиције и 
одређене санкције. Број потпуних је много мањи од броја непотпуних 
правних норми. Када су у питању санкције у типику, важно је да се има 
у виду да су оне ненасилне, односно да су духовног и терапевтичког 
карактера. Неопходно је да се има у виду да се у Евергетидском 
манастиру, за чије потребе је састављен и донесен, нису примењивале 
само његове норме. За тај манастир је, као и за сваки други, важило и 
примењивано је канонско право Цркве. Јер, канонско право се у том 
манастиру примењивало од његовог оснивања, а основао га је монах 
Павле 1048/49. године, до доношења Евергетидског типика. Манастир 
може да обавља своју мисију и без посебног типика, али не и изван или 
изнад канонског права и општег црквеног поретка. 


Евергетидски типик изискује богословско, али и црквеноправно 
тумачење. Он је за нас Србе посебно значајан, а преводом на српски 
језик шири круг правника ће моћи да се упозна са тим црквеноправним 

актом ради даљег проучавања, а посебно ради упоредноправне анализе 
Хиландарског и Студеничког типика у односу на њихов евергетидски 
правни узор. Издање Евергетидског типика на српском језику постаје 
незаобилазно у српској науци. 


Иако су Хиландарски и Студенички типик донети нешто више од 
једног века после Евергетидског типика, мора се констатовати да су они 
на специфичан начин продужили славу и спомен свог правног узора. 
Они су, за разлику од Евергетидског типика, и даље на снази јер се на 
специфичан начин и даље примењују у Хиландару, као светогорском 
манастиру Цариградске патријаршије, и Студеници, као првом по 
значају манастиру у Српској православној цркви. Евергетидски типик 
је данас део историјског, а Хиландарски и Студенички типик су део 
позитивног права у Цркви. Евергетидски манастир данас не постоји, 
али постоје Хиландар и Студеница, који са своја два светосавска 
типика чувају спомен на Евергетидски манастир. Ако се има у виду 
да се државноправни и црквеноправни акти стварају ради примене, 
онда нам осмовековно трајање и примена Хиландарског и Студеничког 
типика потврђују да је реч о правилно нормираним црквеноправним 
актима које није самлео жрвањ сложених и специфичних односа који 
су њима уређени. 


Превод и издавање Евергетидског типика на савремени срп- 
ски језик, као и ранији преводи Хиландарског, Студеничког и Кареј- 
ског типика, као и Законоправила Светога Саве и других српских 
средњовековних црквеноправних аката има непроцењив значај за 
јачање богословског и црквеноправног знања и историјског само- 
сазнања Срба. Наши црквеноправни акти, првенствено општи као што 
су поменути, али и појединачни попут средњовековних повеља нашим 
и другим манастирима изван средњовековне Србије, подстичу на 
дубље проучавање и сагледавање духовног живота и поретка у нашој 
помесној Цркви и древним манастирима који трају до наших дана. Они 
на аутентичан начин сведоче о црквеноправној свести Светога Саве 
и свих који су били надахнути његовим пастирским и отачаственим 
делом у претходних осам векова. 


Манастир Студеница и Манастир Хиландар, заједно са другим 
научним установама, на свој начин, путем превода и објављивања 
црквеноправних извора од непроцењивог значаја остварују своју 
предањску, духовну, културну, просвету и правну мисију за нове 
нараштаје и сведоче о „старој слави“ српске Цркве и државе. 
Евергетидски типик је до сада преведен на француски и енглески језик, 
а овим преводом и издањем је учињена част и српском језику и Цркви. 

